《留别范元长二十八韵》
宋代·李处权

博洽人为史，循良吏得师。谋谟当启沃，出处系安危。

鹗立通丹当，龙章近赤墀。咨询唐典故，笔削汉官仪。

结客多青眼，承家最白眉。浩然无害气，汪若有容陂。

慎独仍三省，操危任百罹。谁嘲玄尚白，自信涅非缁。

俯仰俱无怍，幽明两不欺。爱君心匪石，忧国鬓成丝。

券外真毫末，樊中足坦夷。闭门因拂袖，展卷代支颐。

远览迷千古，高怀自一时。海非蠡可测，豹岂管能窥。

能事推天禄，威名到月支。孔融徵已晚，安石起何迟。

不待南飞雁，贪悬左顾龟。向来鹦鹉赋，此去凤凰池。

揭揭英灵气，巍巍柱石姿。衮衣须我补，霖雨更谁为。

贱子端何者，先生颇识之。几年当顾盼，今日倒炉锤。

解榻徐生入，弹冠贡子知。青蝇休点污，白璧漫瑕疵。

鍊句终乖律，看书正阙疑。当偏如有避，交淡欲无私。

瘦马终千里，寒灰待一吹。西江如可激，毕命守轩帷。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。